DS «Eira» (1891)

Denne artikkelen omhandler dampskipet fra 1891. For andre fartøy med samme navn, se Eira (skip).DS «Eira» hadde samme navn gjennom en lang karriere som lokalrutebåt, -først i Romsdal i perioden 1891-1896, så i Ryfylke 1896-1931 og deretter i Øygarden 1931-1952. Etter endt karriere som rutebåt ble den solgt til opphugging, men ble videresolgt og ombygd til motordrevet fraktefartøy. «Eira» fikk likevel bare to måneder i fraktfart før den forliste i desember 1952.


== DS «Eira» ==
1891: Levert fra Trondhjems Mekaniske Værksted, Trondheim (byggenr. 56) som lokalrutebåt «Eira» til Romsdals Dampskibsselskab, Molde. Kjenningsmål: 80’/72,2’(lpp) x 14,9’ x 7,2’    brt:90,56.  Maskin: 2syl Compound (TMV) 133ihk.  «Eira» ble benyttet i lokalrutefart i Romsdal.


== I Ryfylke ==
Mai 1896: Solgt til Sandnæs, Stavanger & Høgsfjords Dampskibsselskab, Sandnes for kr.27 000. Ble benyttet i lokalrutefart Stavanger-Høgsfjorden sammen med eierselskapets andre lokalrutebåt DS «Oscar II».
Oktober 1903: Registrert i Stavanger.
1906: Eierselskapet endret navn til Sandnes, Stavanger – Høgsfjord Dampskipsselskap AS, Sandnes. Ombygd. brt:96
Mars 1915: Rekviret av Den Kongelige Norske Marine som nøytralitetsvakt ved Odderøya Fort utenfor Kristiansand. Til dette egnet «Eira» seg dårlig, og ble derfor snart byttet ut med Stavangerskes lokalrutebåt DS «Haukelid».
November 1924: Eierselskapet oppløst. «Eira» ble solgt til Harald Eide, Fiskå i Ryfylke / Stavanger for kr.20.000. Eides bror; Kristen Warland hadde MK «Harholmen» der Eide var maskinist. I 1919 hadde de satt kutteren inn i lokalruten Årdal-Nessa-Nord Skår-Sør Skår-Fiskå-Vervik-Kjøllevik-Alsvik-Tau-Stavanger alle virkedager. Etter kjøpet av «Eira» overtok denne ruten, -nå i hard konkurranse med AS Jøsenfjord som siden 1923 hadde hatt DS «Årdalsfjord» i noenlunde samme rute.
Mai 1925: Harald Eide, Fiskå & Kristen Warland, Strand i Ryfylke / Stavanger. Fortsatte i ruten på Årdal, men konkurransen ble etterhvert for tøff.
1928: Solgt til AS Jøsenfjord, Stavanger for kr.25 000. Fortsatte i omtrent samme rute.


== I Øygarden ==
Januar 1931: Solgt til Hjelme & Herlø Dampskibsselskab, Hjelme i Øygarden / Bergen for kr.20 000. Tenkt omdøpt til «Sotra I», men det ble ikke noe av. Benyttet i lokalrutefart Bergen-Øygarden-Hernar.
1933: Ombygd. 72,2’ x 14,9’ x 7,2’   brt:88,77
1940: Eierselskapet endret navn til Øygardsbåtane L/L, Hjelme i Øygarden / Bergen.
19(?).3.1947: «Eira» gikk i rute i tett snødrev, da den gikk i fjellveggen i Herdlefjorden, fikk et stort hull i baugen og måtte landsettes ved Blomvåg der den sank på grunt vann. Besetningen og passasjerene (3 menn og 3 kvinner) måtte gå i land på et skjær. Hevet av bergningsbåt «Herkules» og omfattende reparert.
1950: Opplagt.


== Fraktefartøyet MS «Eira» ==
Mai 1952: Solgt til Stavanger Skibs-Ophugnings Co. AS, Buøy i Stavanger for kr.5000 for opphugging.
Mai 1952: Videresolgt til Br. Bjørneviks Motorverksted, Buøy i Stavanger for kr.9000. Ombygd til fraktefartøy av eier på Buøy.  72,2’ x 14,6’ x 7,8’  brt:79,08. Motor montert: 6cyl 4tev MWM 270bhk (1927, -en hjelpemotor fra tysk krysser «Königsberg», som ble senket på Bergen Havn under krigen, og som Stavanger Skibs-Ophugnings Co. AS hadde arbeidet med å hugge opp).
Oktober 1952: Solgt ferdig ombygd til P/r Eira / v. Joh. Ing. Johansen, Svolvær / Stavanger for kr.142 500. Benyttet i kystfart og mot juletider tydeligvis på sildeføring i forbindelse med storsildfisket.
8. desember 1952: MS «Eira» var på reise Måløy-Finnmark med sild da den fikk motorhavari og drev på land ved Skjervøy i Kvænangen i Troms, på reise Måløy-Finnmark. Besetningen ble reddet.


== Kilder ==
Artikkel om AS Jøsenfjord Rutelag i bladet «Skipet» 2.1991 av Alf Johan Kristansen og Per Alsaker.
«Fjordabådane», Magnus Torgersen  1981
Trygve Eriksen jr.'s arkiv